Come, let's do something for Bhojpuri...
मनुष्य भा मानुष के 'मानुष' एह से कहल जाला कि ओकरा में मनन करे के क्षमता होखेला। एह शब्द के संबंध मनु से भी जोड़ल जाला जइसे कि आदमी शब्द के उत्पति आदम अउर हउआ वाला आदम से मानल गइल बा। अइसहीं व्यक्ति के 'व्यक्ति' कहे के पीछे भी कारण बा- गाय, कुकुर, कउआ के काहे ना व्यक्ति कहल जा सकेला, एह से कि व्यक्ति में अपना के अभिव्यक्त करे के खुद के प्रकट करे के अद्भुत क्षमता होखेला।
रउआ सब कहब कि अचानक अइसन ज्ञान बघारे के का जरूरत पड़ गइल, ई सब त हमनी के जनते बानीं जा। दरअसल कारण ई बा कि मनन आ अभिव्यक्ति खातिर जवना चीज के सबसे जादे जरूरत पड़ेला ऊ ह स्मृति आ इयाद। एह 21वीं सदी में एह स्मृति प सबसे बड़ खतरा मंडरा रहल बा। आज हमनी के जवन भी बानीं जा ओकरा पाछे सबसे बड़ कारण ई बा कि हमनी के लगे एगो परंपरा, एगो स्मृति, एगो कहानी होखेला जवन कि हर जन्तु आ वनस्पति के पाछे होखेला बाकिर ओकरा पास एह सब के याद राखे के क्षमता ना होखे।
दुनिया के सब जीव सब के जिनगी के लक्ष्य तीन गो होखेला 1.जीए-खाए के व्यवस्था, 2.प्रजनन द्वारा अपना जाति के बरकरार राखे के कोशिश आ 3.कवनो तरह के संकट से आपन आ अपना संतान के सुरक्षा। सांच पूछीं त आदमी के भी मूल लक्ष्य त इहे तीनो ह बाकिर जवना दिन से ऊ एकरा से उपर उठ के सोचे लागल आ अपना पूर्वज लोग के ज्ञान से अपना के जोड़े लागल तब से ऊ खास हो गइल।
आज रउआ सभे से ई बात हम एह से कह रहल बानीं कि विकास के दौड़ में पिछड़ला के भी कुछ फायदा होखेला। पिछिला 50-60 साल में जवना गति से विज्ञान एगो खास क्षेत्र में प्रगति कर रहल बा ओकरा से कवनो परंपरा के जरूरते खतम होत जा रहल बा। रउआ अपना घर.परिवार से, नाता रिश्तेदार से, इहां तक कि अपना पड़ोसी से भी मिलला बगैर कई साल गुजार सकेनीं। आज के युवा पीढ़ी दिन-रात मोबाइल, कंप्यूटर आ टीवी में बाझल रहत बिया। एह दौरान माई-बाबू के बोलावल भी उनुका के काल जइसन लागत बा। हमनी के एतना तेज दउड़ रहल बानीं जा कि खाली एके गो चीज याद रह जात बा मजा, मजा अउर बस मजा। एह मजा के पावे खातिर बढ़िया पइसा वाली एगो नौकरी, घर के नाम पर एगो पति भा पत्नी आ एक दू गो बच्चा। एकरा अलावा जेतना चीज भी चाही ऊ त पइसा से मिलिए जाई। कुल मिला के नवहा पीढ़ी के परिवार वाला होखला के बाद माई-बाबू भी बोझा लागे लागत बाड़े काहें कि ऊ लोग कई गो काम में टोकाटाकी करे ले आ फालतू के कई लोग के बोलावत रहेले आ अइसन काम करत रहेले जवना से कवनो प्रत्यक्ष लाभ(बेटा-बहु के नजर में) ना होखे।
ई सब बात हम एह से कह रहल बानीं कि भोजपुरी समाज में खाली माई-बाबू, भाई-बहिन-जीजा आ चाचा.चाची ना बाबा, मइया, सास, ससुर, साला, साढ़ू से ले के दयादी, गोतिनी, चचिया ससुर आ पितिया चाचा तक ना जाने केतना रिश्ता बटोराइल रहेला आ एह लोग के चर्चा अइसे होखेला कि अगर रउआ इनका के नइखीं जानत त बुझाई जे बड़का गलती हो गइल बा। इहे ना बियाह, गवना से ले के व्रत-कथा तक में कई गो पीढ़ी के अइसे नेवतल जाला जइसे ऊ लोग के नांव लिहला बिना काम अधूरा रह जाई। कम से कम पांच पुश्त के नाम त लिहले जाला।कई गो परिवार में त 10 पुश्त तक के आशीर्वाद देवे बदे बोलावल जाला। अगर हम रउआ सभे से पूछीं कि अपना परदादा के नांव बताईं त शायद ढेर लोग मुंह ताके लागी। पुरुष प्रधान समाज में परदादा के नाम बताइयो देब त परदादी के नांव बतावल मुश्किल हो जाई। चउथा आ पंचवा पुश्त के त छोड़िए दिहल ठीक रही। शहर वाला लोग त अपना तीसरा पीढ़ी के भी नांव से ना दादा-दादी आ नाना-नानी के नाम से जाने ले।ठीक वइसहीं जइसे कि ढेर लोग गौरैया, तोता, कउआ आ मैना ना एह लोग के खाली चिड़िया भा पक्षी कहेला। ई लोग आ अब हमनियो के शीशम, पाकड़, कदम जइसन पेड़ के त छोड़ दीहीं अब त नीम, पीपर आ आम तक के भी खाली पेड़ कहे लागल बानी जा।
दरअसल बात खाली नांव जनला आ ना याद रखला के नइखे। तनी सोचीं कि एहिजा रहला आ न्यूजीलैंड में रहला में सबसे बड़ अंतर का बा। हो सकेला ओहिजा ढेर सुविधा मिल जाव। बाकिर जवन चीज रउआ सभे के एह जगह से जोड़ेला ऊ ह परंपरा आ पूर्वज लोग से जुड़ाव। जवना के खोजत मारीशस आ सूरीनाम आदि देश के लोग बेर-बेर भारत आवेला। एकरा के कुछ लोग भावुकता अउर बेवकूफी के भी नाम दे सकेला। रउआ भोजपुरी के कवनो पारंपरिक गीत सुन लीं ओकरा में संबंध कवनो ना कवनो रूप में जरूर आ जाई। आजुए हम शारदा सिन्हा जी के सुनत रहनी ह ‘‘सासूजी से लुतरी लगा देली ननदी’’ अइसहीं ढेर गीत में से देवर, भसुर आ ससुर के निकाल देब त गीते खतम हो जाई। असल में जवना के हमनी के स्मृति आ परंपरा कहेनी ऊ कुल मिला के संबंध हवे। ऊ संबंध अपना इतिहास से होखे, खेती आ गांव-जवार से होखे भा ज्ञान के चलल आ रहल परंपरा के होखे। जब छापाखाना (प्रिंटिंग मशीन) के आविष्कार ना भइल रहे आ जादातर लोग लिखे ना जानत रहे तबो लोग वेद आ उपनिषद से ले के जातक कथा आ बुद्ध के उपदेश तक अपना दिमाग में रखले रहत रहे। ऊ लोग अइसन तकनीक विकसित कइले रहे कि जरूरी चीज बाद वाली पीढ़ी में गंवे-गंवे पहुंच जात रहे। अपना परंपरा के याद राखल पिछड़ापन ना ह, परंपरा के नाम पर सड़ल-गलल मान्यता से आ रूढ़ियन से चिपकल रहल पिछड़ापन ह। आज के सबसे बड़ परेशानी ई बा कि पिछिला 100-50 साल में आइल नया तकनीक आ एगो खास तरह के विकास के हमनी के आपन सबकुछ मान लेले बानीं जा आ ओकरा खातिर हजारन साल पुरान बातन के अपना दिमाग से बाहर कइले जात बानीं जा।
दुनिया भर के लोग एह तकनीक के इस्तेमाल अपना ज्ञान के बचावे आ फइलावे में लगा रहल बा, हमनी के पूर्वज लोग के ज्ञान से लोग फायदा उठा रहल बा बाकिर हमनी के ई सब बेकार लागत बा। लगभग हर भाषा के लोग विश्वकोश (एनसाइक्लोपीडिया) तइयार क के अपना ज्ञान के बचवले बा ब्रिटानिका, कोलियर आदि के त हर साल नया संस्करण आवेला। बाकिर हिन्दी आ भोजपुरी दूनों में ई सब के जरूरत ना महसूस होखे। एगो बंगाली बाबू 1925 के करीब बांग्ला में विश्वकोश तइयार कइले आ बाद में ओही के अनुवाद हिन्दी में क देले। बाद में लोग के शरम आइल त सरकार से भीख मांग के नागरी प्रचारणी सभा 1970 में जा के एगो विश्वकोश तइयार कइलस जवन एक त कई मामला में अधूरा बा आ दूसरे आज अनुपलब्ध बा। ओकरा के देखे खातिर हमरा के पुस्तकालय सब के बढि़या से धूर फांके के पड़ल। ई सारा बात एह बात के संकेत करत बा कि भले हमनी के अपना के महान कहीं जा बाकिर अपना माटी आ अपना ज्ञान के ले के हमनी जइसन लापरवाही दिया ले के खोजला प भी ना मिली।
जबकि इतिहास गवाही दे रहल बा कि हर क्षेत्र में जे अपना परंपरा के आ अपना माटी के याद रखले बा ऊ हमेशा आगे बढ़ल बा। हाल के उदाहरण लीं त उस्ताद मेहदी हसन आ भूपेन हजारिका के लोकप्रियता के पीछे ए लोग के अपना जमीन से जुड़ाव के बड़ भूमिका रहल बा। भूपेन हजारिका जिनगी भर असम के ना छोड़ले अउर मेहदी हसन पाकिस्तान गइला के बादो राजस्थान के अपना गांव के हमेशा ना खाली याद रखले बलुक घर में आ अपना इलाका के लोग के मिलला पर हमेशा राजस्थानी में बात करत रहले। उनका गायकी में राजस्थान के लोक संगीत के आ मांड़ गायन शैली के भारी योगदान बा।
एहिजा ई सब कहे के मतलब ई नइखे कि रउआ नया जमाना से मत जुड़ीं आ नया भाषा आ दूसरा संस्कृति के महत्व मत दीं। हमार ई कहनाम बा कि जब रउआ अपना माटी से खाली भावुकता के साथे ना बलुक बुद्धि के साथ जुड़ के दुनिया के देखब त ढेर नीमन ढंग से हर बात के समझ सकब। आज जादातर लोग अपना गांव-जवार के खराबों चीज के खाली भावुकता के कारण कपार प उठवले चलत बा आ दूसरा के ज्ञान के समझले बिना अपना के महान बतवले जात बा। रउआ रहीं कबो महान, रउआ लगे कबीर आ रैदास जइसन कवि भी बाड़े, सवाल ई बा कि आज रउआ का कर रहल बानीं। एगो बहुत छोटी गो देश हवे दागिस्तान जहां के भाषा ‘अवार’ कहाले, एकरा के बोलेवाला लोग 15-20 करोड़ ना कुछ लाख बा बाकिर ऊ लोग अपना भाषा से एतना प्रेम करेला कि पूरा दुनिया खाली एही बात खातिर उनका के याद राखेले। अगर रउआ लोग के हमरा बात प यकीन नइखे त दू खंड में छपल एगो किताब पढ़ लीं जवना के नाम ह ‘मेरा दागिस्तान’ आ लेखक हवें रसूल हमजातोव। बता दीं कि अब तक हम जवन भी दू-चार गो किताब पढ़ले बानीं ओमे ई हमार बहुते प्रिय किताब हवे।
Views: 115
प्रमोद जी प्रनाम आ जय भोजपुरी
मोका प धई के नीमन से बात के एक-एक गो पोर के भावना रुपी सोच आ ओकरा प नीमन से उदाहरण दे के जवन सनेस रउवा एह लेख से पठावत बानी उ सांचहु सोचे वाला बा । आ सोच अईसन जवना मे दिल आ दिमाग दुनो के जरुरत बा !
मोका मिली आ भेटा जाई त हमहु " मेरा दागिस्तान " के पढब बाकी किताब के जवन उद्देश्य बा , उ रउरा एह लेख से सोझा आ गईल बा । हम जतना सुनले बानी पढले बानी आ देखले बानी , जे भी अपना माटी अपना भाषा अपना संस्कार संस्कृति भेस भुषा से नीमन से जुडल बा ओकर जरि आ पुलई दुनो सुघर आ बरिआर रहल बा चाहे उ वैज्ञानिक होखे भा साहित्यकार. नेता होखे भा पत्रकार , अभिनेता होखे बा बिजनेसमैन ।
रउरा एक एक बात से हम हर तरह से सहमत बानी ।
जय भोजपुरी
नवीन भाई , भोजपुरी खातिर जवन राउर जज्बा आ समर्पण बा ओकरा के प्रणाम । अइसहीं लागल रहीं हम रउआ साथे बानीं।
pramod bhaiya parnam aa jai bhojpuri |
bahutniman sanesh bhai ji ,sancho ee ek sochneeya bishay ba |
aaj ke jamana me logan ke bhagambhag etana ho gail ba ki
eh taraf kehu ke dhyan hi naikhe jaat |lekin raur lekh ek katoo satya ba |
halaki hamar koshis ehe rahela ki bacha log ke aapan har parampra ke sikhai
aur ham safal bhi bani apana kaam me |lekin ee ek ta du log ke sochale
wala bishay na ba ,ee ta pura bhojpura sochi tab hoi |ham bahut log ke janila
ki u bhojpuri bole me lajala bha ee batave me sharam karela ki ham bhojpuria hai
na jane kahe u chipavela ham naikhe janat ,lekin aisan log agar bhojpuria ba ta
kavan ashar hoi raur baat ke |jab sab ehe baat sochi tabe asahar hoi |
raur lekh ke har line dimag ke soche par majboor karat ba bhaiya |
bahut sunnar bahut bahut dhanyavad |
jai bhojpuri |
संजय भाई, धन्यवाद। रउआ हमरा लेख के ना खाली पढ़े खातिर समय निकललीं बलुक ओकरा प लिखबो कइनीं। राउर कहल जायज बा कि ई एक दू लोग के सोचला से ई समस्या ना खतम होई। असल में हमनी के जादातर भाई-बहिन लोग आजीविका के काम में बाझल बा, ई सब खातिर समय नइखे निकाल पावत, ई त रउओ मानब कि केहू के पहिलका जरूरत रोटी बा, हम लेख में लिखले भी बानीं कि सबसे पहिले त हमनी के भी पशु बानीं जा यानी पशुवाला जरूरत पहिले पूरा कइल जरूरी बा, जब उ पूरा हो जाई तब कुछ अउर सोचल जाई, जवन देश के हाल बा ओकरा में आदमी ओही में जूझ रहल बा। दूसर बात ई कि हमेशा से कवनो समाज के दिशा देवे वाला लोग करोड़ के संख्या में ना होखे उ कुछ लोग होला जे बहुत कुछ बदल देला, एह से बहुत लोग के जोहे के काम नइखे बस अपना के बदले आ अपना स्तर प काम करे के जरूरत बा। हमार रचना एक आदमी ना पढ़े तबो हम लिखब। काहें कि लिखला से लागेला कि हम जिंदा बानीं।
दूसर बात केहू के अपना के भोजपुरिया माने में शरम आवत बा त एकर मतलब कि ओकरा में आत्मविश्वास नइखे अउर विश्वास कवनो कमी के कारण डगमगाला। एह से अइसन कमजोर लोगन के बारे में सोचला के का काम बा जे कुछ करीए ना सकेला।
खैर रउआ के धन्यवाद, फिर बात होई।
प्रमोद जी प्रनाम,
मनुष्य के मनुष्य बनावल रखे मे ओकर संस्कृति, सभ्यता, भाषा अउर पारिवारीक विरासत ही मुख्य भुमिका अदा करे ला। इंसान के जिनगी मे नाता-रिश्ता के का महत्व होखे ला ऐकरा बारे मे हमनी भोजपुरिया लोग से बेसी केहु ना बता पाई। बाकीर जस-जस विकास के काँटा उपर उठत चल जात बावे तस-तस हमनी के हित-कुटुम्ब के मोह-माया पिछे छुटत चल जात बावे। एक दम रउआ साँच बात लिखले बानी कि अगर आदमी के दुर तक ले जाऐ के बावे त अपना माटी मे लोटा-पोटा के ही जाऐ के पडी। तबही ओकर अउर ओकरा माटी के महक दुनिया महकी।
एगो उम्दा लेख खतिरा रउआ बधाई के पात्र बानी। बहुत-बहुत धन्यवाद।
अब खाली जरूरत बावे आपन सोच बदलला के।
जय भोजपुरी
© 2012 Created by Admin.
eng_Latn bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva eng_Latn bho_Deva bho_Deva bho_Deva bho_Deva bho_Deva bho_Deva lit_Latn ace_Latn sot_Latn ace_Latn hau_Latn dik_Latn bug_Latn mri_Latn uzn_Latn wol_Latn sot_Latn bjn_Latn lit_Latn bho_Deva bho_Deva hin_Deva mar_Deva bho_Deva bho_Deva bho_Deva bho_Deva eng_Latn